《驾李行父迁居盘溪》
宋代·苏过

扬雄无儋石，而有宅一区。陶令官可弃，未免爱吾庐。

古来贤达士，忘世未忘躯。岂知美恶间，共尽同籧篨。

平生李居士，挈携四壁无。常有好颜色，直缘身世疏。

前年家城东，一椽为有馀。今年家城西，隐几犹昔吾。

此生正如此，梦觉两徐徐。曾何置欣戚，舍旧新是图。

吾侪真小人，问讯填里闾。聊为盘溪喜，德邻良不孤。

益知水竹深，中有山泽癯。虽非三宿桑，且学壶公壶。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。